정조 7년
癸卯十二月二十日辰時。上御誠正閣。大臣備局堂上引見入侍時。領議政鄭存謙。右議政李福源。行司直鄭尙淳。行副司直徐有隣鄭好仁徐有慶徐浩修。工曹判書鄭民始。戶曹判書鄭一祥。行副司直嚴璹。吏曹判書李在簡。漢城判尹金履素。右尹李敬懋。行副司直徐有大。大司憲金夏材。行副司直徐有防。江華留守鄭志儉。行都承旨沈豐之。持平李度謙。校理姜。正言林道浩。副修撰李錫夏。左副承旨安聖彬。假注書李敬五。事變假注書沈銖。記事官李祖承尹行任。以次進伏訖。存謙等曰。日寒如此。聖體。若何。上曰。一樣矣。上曰。提調勿爲問候。退座。可也。以何顔面。登筵問候乎。閽禁旣關國綱。跟隨亦有定式。一自丙申以後。屢勤察飭者。予意有在。予則以爲。閽禁夜禁。不可不嚴。此雖小事。亦可反隅。卿等旣不着念遵守。猶復恣意冒犯。先令自外而査實。欲見在下之誠僞。而首實者。只守禦使一人而已。事君無隱之義。果安在哉。今日紀綱。可謂末如之何也。仍命書榻敎曰。當該備堂。一竝下義禁府推考。鄭尙淳金魯鎭徐有隣鄭好仁徐有慶嚴璹李在簡徐有大鄭志儉沈豐之。先起趨出。上曰。嚴璹初不犯科。沈豐之仕進政院。何爲而出去乎。璹豐之等。還爲就座。存謙曰。此莫非臣不能對揚聖意。董飭群僚之致一則臣罪。二則臣罪。實不勝萬萬惶懍矣。上曰。卿言過矣。存謙曰。以北關移轉事。有回啓之事矣。上曰。卿之語音艱澁。何也。存謙曰。昨日觸寒。風漸復作矣。上曰。卿之病勢如此。竊爲卿悶慮。症勢雖不大段。寒殿奏事。易致添損。回啓事。右相替行。卿則先退。好矣。存謙曰。臣旣承先退之命矣。竊有區區所懷。敢此仰達矣。大祭不遠。寒事斗緊。冒寒親享。恐或有損。今番則攝行。千萬伏望。上曰。今年五享。旣不得躬行。其在情禮。勢難攝行。須勿過慮也。存謙曰。歲前日寒甚緊。元子宮相見禮。稍待歲後和暖之時。行禮。似好矣。上曰。當依卿言爲之矣。存謙退出。上曰。領議政家。遣御醫看病。出榻敎仍命豐之曰。出去分付。可也。又下敎曰。備堂之追後承牌者。使之次次入侍。銖承命出。與行知中樞府事具善復偕入進伏。福源曰。頃因監賑使李在學狀本。交濟穀二萬石。依成命。劃送北關事。措辭關飭本道矣。卽見咸鏡監司李命植狀本。則以爲。南關原留與新捧。竝與交濟穀。爲三十四五萬石。而人口爲三十六萬四千四十餘口。北關原留與新捧。竝差需穀及貿置穀。爲四十三四萬石。而人口爲二十九萬三千三百二十餘口。以穀較口。則南關甚不足。北關頗有餘。交濟穀二萬石。移轉北關事。不得擧行爲辭矣。南北關年事。俱未免大歉。在朝家一視之道。豈有彼此之殊。而南關則差近內地。公私之推移貿遷。或有其路。至於北關。則地勢懸絶。所接者異域而已。嶺南穀旣無波及之勢。若非交濟穀。則更無着手之地。監賑使下直時。旣有二萬石許劃之命。及其狀請。又特下傳敎。以從速運送之意。回諭於監賑使。又令廟堂關飭道臣。至以北關之民。恃以毋懼爲敎。王言一出。信如四時。設有事勢之難便。已降之恩澤。決難還寢。雖以南北關穀數言之。道臣所論。乃是通留庫與新捧而竝計者也。若以留庫論之。則南北關時留。俱爲十二萬石。至於新捧。則北民之辦納。比南民尤當艱辛。畢竟南關未必少。北關未必多。論以國體。旣不可與民失信。參以事勢。亦不無緩急之別。交濟穀二萬石。依初下敎。劃卽移送於北關。毋或更煩往復之意。分付道臣。何如。上曰。依爲之。出擧條福源曰。卽見平安監司李性源。報備局辭緣。則順川陽德等邑所報內。高原文川永興等邑。流民之來接本邑者。竝男女或十餘口。或十四五口。而本邑亦多失稔。實有主客俱困之慮。方欲刷送原籍官云。而北道旣是大歉。流民之仰哺隣道者。今若刷送。則恐致道路之顚連。爲先申飭各該邑。使之從便接濟。而取考本營謄錄。則在前如此之時。以常賑兩廳耗穀。給糧救活。今亦依前例以常賑耗救活事爲請矣。流民之不宜刷還。誠如道啓。耗穀之許令取用。旣有已例。而開春以後。流丐之數。必倍冬前。揆以國體。不可使各邑。私自接濟。依所報施行之意。分付。何如。上曰。依爲之。俾各悉心接濟。無或有一分虛實相混之弊。可也。出擧條一祥曰。今月卽大內奉審之月。將依例奉審乎。上曰。依例爲之。上曰。沁留。摠使捕將之密符命召。皆已還納乎。都承旨出去知入。禁府囚單子。亦爲催促。可也。豐之還奏曰。密符姑不來納。囚單亦未及來。故竝爲催促矣。履素曰。今因抄戶事。適有所懷。敢此仰達矣。式年帳籍之法。何等嚴重。而挽近以來。法式漸弛。奸弊滋生。試以今番抄戶時觀之。有戶而無籍者。率多稱冤。其中或有成納單子。中間見漏者。故自臣府。隨聞科治。而其餘則皆因於規避戶役。故犯漏籍雖當如此之時貧窮者。反不得均蒙惠澤。此莫非籍法廢壞之致。自今以後。每式年五部官。逐戶摘奸。先編家座成冊。憑考成籍。俾無一戶漏落之弊。而如是定式之後。該官之慢忽者。當戶之故犯者。申明舊典。從重論罪。恐合事宜。上曰。依爲之。以無籍。不入於抄戶之民。依昨年例。卿與亞尹。各別精抄。以爲一體擧行之地。可也。出擧條福源曰。漏戶者。自再巡爲始。許令發賣。似好矣。上曰。依此擧行。好矣。上曰。都承旨出去。兵曹査事。曰有曰無之間。斯速知入。豐之出還奏曰。兵曹今方草記云矣。上曰。奏事者次次陳達。可也。福源曰。備堂則無奏事者矣。夏材度謙道浩錫夏進前啓曰。請黜置罪人鄭致達妻爲先還配海島。仍令王府。夬正典刑。以洩神人之憤。上曰。不允。請黑山島圍籬安置罪人龜柱。設鞫嚴問。夬正王法。上曰。不允。請物故罪人德相。亟施孥籍之典。上曰。不允。夏材度謙道浩啓曰。請彦衡養遂獻遂。竝令王府。設鞫嚴問。上曰。不允。請還寢會遂絶島定配之命。仍令王府。設鞫得情。上曰。不允。請還寢李觀源定配之命。更令王府。設鞫得情。上曰。不允。請遲晩後物故罪人啓能。亟施孥籍之典。上曰。不允。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。請楸子島荐棘罪人最中。更令王府。拿致設鞫。期於得情。夬正王法。上曰。不允。請亟寢煥億島配之命。仍令王府。加刑得情。夬施王章。上曰。不允。請湖西營獄散配諸罪人等放送及出陸減等之命。一竝還寢。仍令王府。設鞫嚴問。夬施當律。上曰。不允。請島配罪人貞采。亟令王府。更爲設鞫。夬正王法。上曰。不允。夏材所懷。有國之務。莫大於刑政。而春秋之義。莫嚴於討復。於此有所稽忽。則國不可爲國。而人不得爲人矣。噫。丙丁諸賊。卽載籍以來。所未有所未聞之劇逆大憝。而若論其窩窟根柢。則一則鄭妻。一則龜柱。而或在島而偃息。或出陸而自在。將何以折亂本而植彝倫哉。惟其如是之故。種下生種。枝上生枝。國榮德相最中義翊等。窮凶劇逆。相繼而出。噫嘻。尙忍言哉。變莫憯於稱兵構亂。而究其本則榮德也。逆莫大於詬天罵日。而溯其源則最翊也。環東土數千里。凡有血氣者。孰不欲食肉寢皮。而榮德則王章未加。鬼誅先及。孥戮之典。惟可以少洩輿憤。而尙未蒙允。最翊則凶謀叵測。情節畢露。肆市之律。有不容暫淹晷刻。而猶且靳許。殿下曷不鑑旣往。可無懼將來耶。臣不能碎首天陛。以請諸賊之畢置常憲。而因循荏苒。以至于今。乃於三年不呼之餘。復玷臺端。而古紙尙在。新逆層出。兪音邈然。若過旬日。則又經一歲。古今天下。寧有是耶。由是而義理漸晦。人心陷溺。懲討二字。便歸弁髦。玩愒成習。日甚一日。亂賊無懲畏之路。凶孽生覬覦之心。言念及此。寧不懍然。伏願殿下。夬揮乾斷。亟從合辭之論。以杜禍亂之源焉。上曰。悉諭於三司之批矣。夏材所懷。跟隨之法。載在法典。而近來紀綱解弛。以今日事言之。備堂之多率徒隷。已極寒心。而及其下問之後。亦不現告。一二備堂外。終未有自現者。所關非細。處分已下。臣無容更請。而伏願繼自今。益勉申嚴舊典。扶植頹綱之道。而如有犯者。隨現重勘。斷不可已也。上曰。所奏甚好。依爲之。上曰。備堂先退。都承旨進前。豐之進伏。上曰。兵曹査事。尙不能催促以入。此等擧行。猶復若此。誠極駭然矣。豐之曰。連爲申飭。而尙未及査實云矣。上曰。提調事。豈其成說乎。官職漸高。增氣而然乎。予旣知而問之。則從實自首。道理當然。而終不自現。小事如此。他尙何說。都承旨以此敎。出傳于二直提學。可也。又下敎曰。不必出傳。使之入來。有防進伏。上曰。以卿家之人。旣犯朝禁。又欲掩諱。卿豈有見予之面乎。斯速退去。可也。有防趨出。上曰。莊陵參奉入侍。出榻敎賤臣承命出。與之偕入進伏。上問職姓名。對曰。莊陵參奉臣李尙榮矣。豐之曰。臣以該房事。有仰達者矣。元子宮延祥詩製述官。依例抄啓。以爲製進之地。何如。上曰。自明年春帖子爲之。好矣。豐之曰。此是祈祝之辭。亦是應行之典。自元朝製進。實爲允當矣。上曰。豈無他時入侍。而必於今日奏達。何也。仍命退。諸臣以次退出。